Sultanah Bahiyah

Sultanah Hajah Bahiyah binti Almarhum Tuanku Abdul Rahman (24 Ogos 1930 – 26 Ogos 2003) merupakan Sultanah Kedah dan permaisuri kepada Sultan Abdul Halim Mu’adzam Shah. 

Baginda juga merupakan mantan Raja Permaisuri Agong yang ke-5. Baginda yang diputerakan pada 24 Ogos 1930 di Seri Menanti merupakan puteri sulung kepada Yang di-Pertuan Besar Negeri Sembilan, Tuanku Abdul Rahman dan Tunku Ampuan Besar Negeri Sembilan, Tuanku Kurshiah, yang kemudiannya dilantik sebagai Yang di-Pertuan Agong dan Raja Permaisuri Agong yang pertama.

 Kehidupan 
Seri Paduka Baginda mendapat pendidikan di Sekolah Melayu di Seri Menanti dan Sekolah Convent Seremban. Baginda melanjutkan pelajaran di United Kingdom dan memperoleh Ijazah Sarjana Muda dalam bidang Sains Sosial dari University of Nottingham.

 Perkahwinan 
Seri Paduka Baginda berkahwin dengan Seri Paduka Baginda Tuanku Abdul Halim Mu’adzam Shah pada Mac 1956 dan pasangan Diraja ini dikurniakan tiga orang puteri, Tunku Puteri Intan Safinaz serta dua daripadanya pasangan kembar yang dijadikan anakanda angkat pada 3 Mei 1960 iaitu Tunku Soraya dan Tunku Sarina (mangkat pada 31 Ogos 1991).

 Sultanah Kedah & Raja Permaisuri Agong Malaysia 
Baginda ditabalkan sebagai Sultanah pada 20 Februari 1959. Pada 23 September 1970 Seri Paduka Baginda ditabalkan sebagai Raja Permaisuri Agong Malaysia apabila Seri Paduka Baginda Tuanku Abdul Halim menjadi Yang di-Pertuan Agong ke-5.

Seri Paduka Baginda dianugerahkan pelbagai anugerah dari dalam dan luar negeri. Pada 1970, Maharaja Hirohito Jepun menganugerahi baginda The First Class Order of Sacred Treasure. 

Pada tahun yang sama, Presiden Soeharto Indonesia menganugerahkan Bintang Maha Putera Kelas Satu. 

Seri Paduka Baginda dianugerahkan Ijazah Kehormat Doktor Pendidikan oleh Universiti Malaya dan baginda menjadi Canselor dari 1972 hingga 1986. Baginda terkenal atas sumbangan kurnia baginda kepada masyarakat, terutama kepada kebajikan mereka yang kurang bernasib baik, kanak-kanak dan orang-orang tua. 
Untuk memberikan sumbangan yang lebih bermakna kepada pelbagai pertubuhan amal dan kebajikan sebuah yayasan kebajikan, sebuah yayasan kebajikan yang dinamai “Yayasan Sultanah Bahiyah” ditubuhkan dengan Seri Paduka Baginda menjadi Penaung dan penggerak utamanya. 

Seri Paduka Baginda pernah menjadi Penaung pelbagai pertubuhan seperti Persatuan Orkid Kedah; Persatuan Penderma Darah Malaysia; Persatuan Perancang Keluarga Kedah; Pertubuhan Kebajikan Kanak-kanak Kedah; Pertubuhan Kebajikan Wanita Islam Kedah; Kelab Lioness Kedah; Persatuan Bola Jaring Kedah, Persatuan Wanita Universiti Utara Malaysia (SUTRANITA): Persatuan Graduan Nottingham; Persatuan Balu dan Isteri Bekas Perajurit (BAKIABAH): Persatuan Orang Kurang Upaya Kedah; Persatuan Thallasaemia Kedah; dan Persatuan Murid-murid Tua Sekolah Menengah Sultanah Bahiyah.

 Eponim 

 Lebuhraya Sultanah Bahiyah, Alor Setar, Kedah, Malaysia
 Politeknik Tuanku Sultanah Bahiyah, Kulim, Kedah, Malaysia
 Hospital Sultanah Bahiyah, Alor Setar, Kedah, Malaysia
 Masjid Sultanah Bahiyah, Alor Setar, Kedah, Malaysia
 Masjid Sultanah Bahiyah, Baling, Kedah, Malaysia
 Yayasan Sultanah Bahiyah, Alor Setar, Kedah.
 Sekolah Menengah Kebangsaan Sultanah Bahiyah, Alor Setar, Kedah
 Perpustakaan Sultanah Bahiyah,Universiti Utara Malaysia, Sintok, Kedah.
 Kolej Kediaman Tuanku Bahiyah, Universiti Malaya, Kuala Lumpur.

 Rujukan 

Kategori:Raja Permaisuri Agong
Kategori:Penerima Darjah Kerabat Negeri Sembilan
Kategori:Kelahiran 1930
Kategori:Kematian 2003
Kategori:Penerima Darjah Utama Seri Mahkota Negara
Kategori:Penerima Darjah Kerabat Johor Yang Amat Dihormati Pangkat Pertama
Kategori:Sultanah Kedah
Anak 3